কত্থক
কত্থক (হিন্দি: कथक, উর্দু: کتھک) ভারতীয় শাস্ত্রীয় নৃত্যের আট ধরনের মধ্যে একটি। নৃত্যের এই রূপটি প্রাচীন উত্তর ভারতের যাযাবর সম্প্রদায় থেকে উদ্ভূত। ভারতীয় শাস্ত্রীয় নৃত্যের প্রধান চারটি ধারার বাকি তিনটি হচ্ছে ভরতনট্যম, কথাকলি, মণিপুরী। কত্থক শাস্ত্রীয় নৃত্যের একটি অত্যন্ত উল্লেখযোগ্য ধারা। সবরকমের শাস্ত্রীয় নৃত্যের মধ্যে কথক সবচাইতে জনপ্রিয়। প্রাচীনকালে বিভিন্ন দেবদেবীর মাহাত্ম্য বর্ণনা করার জন্য কয়েকটি সম্প্রদায় ছিল যারা নৃত্য ও গীতের মাধ্যমে দেবদেবীর মাহাত্ম্যাবলি পরিবেশন করতেন। এসব সম্প্রদায়গুলি ছিল কথক, গ্রন্থিক, পাঠক ইত্যাদি সবকটির মধ্যে কথক একটি বিশেষ স্থান আজও অধিকার করে রয়েছে। কত্থক নৃত্যে প্রধানত রাধা কৃষ্ণের লীলাকাহিনীই রূপায়িত হত। দীর্ঘকাল ধরে ধর্মীয় উৎসব ও মন্দির কেন্দ্রিক পরিবেশনা হওয়ায় কত্থক নৃত্যের কোনো সুসংহত রূপ গড়ে ওঠেনি। মুঘল আমলে দরবারী সংগীত ও নৃত্যের যুগ সূচিত হতেই কত্থক নৃত্যের একটি সুসংহত রূপ গড়ে ওঠে। কত্থক নৃত্যের সবথেকে বেশি বিকাশ ঘটে ঊনবিংশ শতাব্দীতে লখ্নৌ-এর আসাফুদ্দৌলা ও ওয়াজিদ আলী শাহ-এর দরবারকে কেন্দ্র করে। কত্থকের দ্বিতীয় ধারার বিকাশ ঘটে জয়পুর রাজ দরবারে। পরবর্তীতে বারাণসীতেও কথক নৃত্যের বিস্তার ঘটে। নৃত্যই কথকের প্রাণ তবে সহযোগী সঙ্গীতও এ ক্ষেত্রে বিশেষ ভুমিকা পালন করে। কথক নৃত্যে মোট বারোটি পর্যায়। তবলা বা পাখোয়াজের লহরায় তাল নির্ভর নৃত্য পদ্ধতিটি স্পষ্ট হয়ে ওঠে। বারোটি পর্যায়ে রয়েছে গণেশ বন্দনা, আমদ, থাট, নটবরী, পরমেলু, পরণ, ক্রমলয়, কবিতা, তোড়া ও টুকরা, সংগীত ও প্রাধান। প্রাম্ভিক প্রযায়ে থাকে গণেশ বন্দনা ও আমদ। নটবরী অংশে তাল সহযোগে নৃত্য পরিবেশিত হয়। পরমেলু অংশে বাদ্যধ্বনীর সাথে নৃত্য পরিবেশিত হয়।পরণ অংশে বাদক বোল উচ্চারণ করে ও নৃত্যশিলপী পায়ের তালে তার জবাব দেয়। এরপর তবলা বা পাখোয়াজের সাথে নৃত্য পরিবেশিত হয়। ক্রমানবয়ে বিলম্বিত ও পরে দ্রুত তালের সাথে নৃত্য পরিবেশিত হয়।করতালি দিয়ে তাল নির্দেশ করাকে বলে প্রাধান। কত্থক নৃত্যের প্রধান পোশাক গোড়ালী পর্যন্ত লম্বা পেশোয়াজ নামক এক ধরনের সিল্কের জামা ও চুড়িদার পাজামা। উজ্জ্ব প্রসাধন ও অলংকার ব্যবহৃত হয়।